b'\n_START_ARTICLE_\nL\xc3\xa4nsilaituri\n_START_PARAGRAPH_\nL\xc3\xa4nsilaituri (engl. West Pier) on Brightonissa, Englannissa sijaitseva laituri, joka rakennettiin vuonna 1866. Sen rakensi 1800-luvun arkkitehti ja insin\xc3\xb6\xc3\xb6ri Eugenius Birch. L\xc3\xa4nsilaituri oli Brightonin toinen laituri vuonna 1823 rakennetun The Royal Suspension Chain Pierin j\xc3\xa4lkeen. Vuonna 1975 laituri suljettiin odottamaan kunnostusta. L\xc3\xa4nsilaiturin omistavan West Pier Trust -yhdistys suunnitteli sen kunnostusta Heritage Lottery Fund -rahaston avulla, mutta jotkut paikalliset asukkaat vastustivat hanketta. Paikallismedia uutisoi suurimman huolenaiheen liittyv\xc3\xa4n kaupallisiin yrityksiin, joilta oli n\xc3\xa4ht\xc3\xa4v\xc3\xa4sti pyydetty hankkeeseen rahoitusta. My\xc3\xb6s Brighton Pier -laiturin omistajat, jotka olivat alun perin tukeneet L\xc3\xa4nsilaiturin entis\xc3\xb6inti\xc3\xa4, liittyiv\xc3\xa4t vastustajiin. Heid\xc3\xa4n kantansa oli, ett\xc3\xa4 laiturin uudelleen rakennuttaminen aiheuttaisi ep\xc3\xa4oikeudenmukaista kilpailua._NEWLINE_Hein\xc3\xa4kuussa 2008 West Pier Trust ilmoitti luottavansa siihen, ett\xc3\xa4 laituri rakennetaan uudelleen. Yhdistyksen tavoite oli ottaa kahdessa tulipalossa k\xc3\xa4rsinyt rakennelma uudelleen k\xc3\xa4ytt\xc3\xb6\xc3\xb6n ja tehd\xc3\xa4 siit\xc3\xa4 yksi Brightonin p\xc3\xa4\xc3\xa4turistikohteista yhdess\xc3\xa4 British Airways i360:n, futuristisen n\xc3\xa4k\xc3\xb6tornin, kanssa.\n_START_SECTION_\nHistoria\n_START_PARAGRAPH_\nL\xc3\xa4hes 340 metrin pituinen L\xc3\xa4nsilaituri avattiin 6. lokakuuta 1866. Laiturilla ei ollut oikeastaan p\xc3\xa4\xc3\xa4llysrakennelmaa ennen vuotta 1893, jolloin laiturin p\xc3\xa4\xc3\xa4t\xc3\xa4 laajennettiin ja paviljonki lis\xc3\xa4ttiin. Vuonna 1916 L\xc3\xa4nsilaiturille rakennettiin konserttisali ja vuonna 1932 uusi sis\xc3\xa4\xc3\xa4nk\xc3\xa4ynti. Vuonna 1965 laiturin osti yritys, joka omisti merenrantahotelleja ja joitakin tapahtumapaikkoja._NEWLINE_ Yrityksell\xc3\xa4 oli kunnianhimoisia tavoitteita L\xc3\xa4nsilaiturin varalle, mutta yll\xc3\xa4pitokustannusten noustessa laituri suljettiin vuonna 1975. L\xc3\xa4nsilaiturin pelastamiseksi sille perustettiin yhdistys, mik\xc3\xa4 osti laiturin vuonna 1984 nimellisell\xc3\xa4 rahasummalla._NEWLINE_L\xc3\xa4nsilaituri erotettiin rannasta vuonna 1975 osittain turvallisuussyist\xc3\xa4, mutta West Pier Trust tarjosi sille s\xc3\xa4\xc3\xa4nn\xc3\xb6llisi\xc3\xa4 turistikierroksia, kunnes rakennelma romahti osittain myrskyss\xc3\xa4 joulukuussa 2002, jolloin konserttihallin ja paviljongin yhdist\xc3\xa4nyt k\xc3\xa4yt\xc3\xa4v\xc3\xa4 vajosi mereen. Tammikuussa 2003 keskell\xc3\xa4 laituria sijainnut konserttisali tuhoutui ja 28. maaliskuuta 2003 laiturin p\xc3\xa4\xc3\xa4ss\xc3\xa4 sijainnut paviljonki syttyi tuleen. Palokunta ei pystynyt pelastamaan rakennelmaa, koska romahtanut k\xc3\xa4yt\xc3\xa4v\xc3\xa4 esti sen p\xc3\xa4\xc3\xa4semisen laiturin luo. Tulipalon syttymisen syyt\xc3\xa4 ei saatu selville. 11. toukokuuta 2003 toinen tulipalo tuhosi suurimman osan siit\xc3\xa4, mit\xc3\xa4 konserttisalista oli j\xc3\xa4\xc3\xa4nyt j\xc3\xa4ljelle. Seuraavana p\xc3\xa4iv\xc3\xa4n\xc3\xa4 syttyi uusi tulipalo, mit\xc3\xa4 ep\xc3\xa4iltiin tuhopoltoksi. West Pier Trust sanoi palojen olevan "ammattilaispolttajien" aikaansaannos. Kes\xc3\xa4kuussa 2004 voimakkaat tuulet romahduttivat keskilaiturin t\xc3\xa4ysin._NEWLINE_Takaiskuista huolimatta West Pier Trust aikoi edelleen kunnostaa L\xc3\xa4nsilaiturin. Joulukuussa 2004 yhdistys joutui kuitenkin vet\xc3\xa4ytym\xc3\xa4\xc3\xa4n suunnitelmista, kun heid\xc3\xa4n Heritage Lottery Fund ei my\xc3\xb6nt\xc3\xa4nyt rahoitusta, mihin vaikutti osittain se, ett\xc3\xa4 yhdistys ei l\xc3\xb6yt\xc3\xa4nyt ulkopuolisia rahoitajia. English Heritage torjui my\xc3\xb6hemm\xc3\xa4t suunnitelmat vain rakennelman vanhimman osan kunnostuksesta. Syyskuussa 2005 West Pier Trust kertoi kuitenkin tekev\xc3\xa4ns\xc3\xa4 suunnitelmia alkuper\xc3\xa4israkennelman kunnostamisesta yksityisrahoittajan avulla. Joulukuussa 2005 loputkin rakennelmat h\xc3\xa4visiv\xc3\xa4t, kun voimakkaat tuulet hajottivat ne mereen._NEWLINE_Kev\xc3\xa4\xc3\xa4ll\xc3\xa4 2006 West Pier Trust ilmoitti uusista rakennelman kunnostussuunnitelmasta, 183-metrisest\xc3\xa4 n\xc3\xa4k\xc3\xb6tornista, i360:st\xc3\xa4. N\xc3\xa4k\xc3\xb6tornin on suunniteltu kantavan kerralla 100 ihmist\xc3\xa4. Suunnitellun n\xc3\xa4k\xc3\xb6tornin hinnaksi tulisi arviolta 15\xe2\x80\x9320 miljoonaa puntaa, ja sen rakentaminen kest\xc3\xa4isi kolme vuotta. Yhdistyksen arvion mukaan i360-tornilla k\xc3\xa4visi vuosittain noin puoli miljoonaa maksavaa asiakasta. Tornin rakennusty\xc3\xb6t piti aloittaa hein\xc3\xa4kuussa 2007. Joidenkin purkut\xc3\xb6iden ja L\xc3\xa4nsilaiturin rautaj\xc3\xa4tteiden siirtoty\xc3\xb6t aloitettiin alkuvuodesta 2010 laskuveden aikaan._NEWLINE_British Airways i360 valmistui elokuussa 2016.\n_START_SECTION_\nElokuvat\n_START_PARAGRAPH_\nL\xc3\xa4nsilaituri on mukana Richard Attenboroughin vuoden 1969 elokuvassa Oi! Mik\xc3\xa4 ihana sota. L\xc3\xa4nsilaituri n\xc3\xa4hd\xc3\xa4\xc3\xa4n my\xc3\xb6s pikaisesti lyhytelokuvassa Lumiukko.'